আল-নাসর শিশু হাসপাতাল

আল-নাসর শিশু হাসপাতাল () হলো গাজা উপত্যকার পশ্চিম গাজা শহরে অবস্থিত একটি সরকারি শিশু হাসপাতাল। এটি আল-নাসর মেডিকেল কমপ্লেক্সের অন্তর্ভুক্ত এবং উত্তর গাজার অল্প কয়েকটি প্রধান বিশেষায়িত শিশু হাসপাতালের মধ্যে অন্যতম।
ইতিহাস ও ধারণক্ষমতা
১৯৬১ সালে হাসপাতালটি প্রতিষ্ঠিত হয়। ২০২১ সালের হিসাব অনুযায়ী, এতে প্রায় ১৪৫টি শয্যা এবং চিকিৎসক, নার্স ও সহযোগী কর্মীসহ প্রায় ২৭০ থেকে ৩০০ জন জনবল কর্মরত ছিল।

এই হাসপাতালে শিশুদের জন্য বিস্তৃত পরিসরের চিকিৎসা সেবা প্রদান করা হয়, যার মধ্যে রয়েছে নবজাতক পরিচর্যা, নিবিড় পরিচর্যা এবং বহির্বিভাগীয় সেবা। এছাড়াও এখানে শিশু হৃদরোগ, শ্বাসতন্ত্রের চিকিৎসা, জরুরি শিশু সেবা এবং সংক্রামক ও অসংক্রামক—উভয় ধরণের রোগের চিকিৎসার মতো বিশেষায়িত সেবাও পাওয়া যায়।
গাজার স্বাস্থ্যসেবা ব্যবস্থায় ভূমিকা
আল-নাসর শিশু হাসপাতাল উত্তর গাজার প্রধান একটি শিশু চিকিৎসা প্রতিষ্ঠান, যা প্রতি বছর হাজার হাজার শিশুকে সেবা প্রদান করে। এখানে নিয়মিত নবজাতকদের জরুরি অবস্থা, শ্বাসকষ্টজনিত জটিলতা এবং বিভিন্ন দীর্ঘস্থায়ী রোগসহ নানাবিধ সঙ্কটপূর্ণ রোগীর চিকিৎসা দেওয়া হয়। সংঘাতের কারণে অন্যান্য হাসপাতালের ক্ষয়ক্ষতি ও বন্ধ হয়ে যাওয়ার প্রেক্ষাপটে বর্তমানে হাসপাতালটির ভূমিকা অত্যন্ত গুরুত্বপূর্ণ হয়ে উঠেছে।
২০২৩ সালের ইসরায়েলি বোমাবর্ষণ ও অবরোধ

১০ নভেম্বর ২০২৩ সালে, ডক্টরস উইদাউট বর্ডারস জানায় যে, আইডিএফ আল-নাসর শিশু হাসপাতালে বোমাবর্ষণ করার পর, ঐ হাসপাতাল থেকে জোরপূর্বক উচ্ছেদ হওয়া চিকিৎসাকর্মীরা শিশুদের ইনকিউবেটরে রেখেই চলে যেতে বাধ্য হন। ইসরায়েলি সৈন্যরা পরিবারদের নবজাতকদের কাছে যেতে নিষেধ করে; ফলে কেউই হাসপাতালে পৌঁছাতে পারেনি এবং সড়কে থাকা অ্যাম্বুল্যান্সগুলো হামলার শিকার হয়।

২৯ নভেম্বর, এলাকাটি থেকে ইসরায়েলি দখলদার বাহিনী সরে যাওয়ার পর একটি সাময়িক যুদ্ধবিরতি চলাকালীন, আল-মাশহাদ চ্যানেলের সংবাদদাতা মোহাম্মদ হামেদ বালুশা আল-নাসর শিশু হাসপাতালে প্রবেশ করতে সক্ষম হন। তার ভিডিও ফুটেজে হাসপাতালটি খালি করার পরবর্তী অবস্থা এবং ইনটেনসিভ কেয়ার ইউনিটের ইনকিউবেটরের ভেতরে পাঁচটি অপরিণত শিশুর পচতে থাকা দেহাবশেষের এক ভয়াবহ দৃশ্য উঠে আসে; আইডিএফ এই শিশুদের সরিয়ে নিতে এবং দাফন করতে বাধা দেয়।* 





  (বালুশা ২০২৩ সালে আইডিএফ স্নাইপারের গুলিতে আহত হয়েছিলেন এবং ২০২৪ সালে একটি পরিকল্পিত ড্রোন হামলায় নিহত হন।)

সুইজারল্যান্ড ভিত্তিক ইউরো-মেডিটেরিয়ান হিউম্যান রাইটস মনিটর নিশ্চিত করতে পেরেছে যে, তারা আল-নাসর হাসপাতালের নবজাতক ওয়ার্ডে 'পাঁচটি শিশুকে মৃত এবং পচন ধরা অবস্থায় পাওয়ার' বিষয়টি নথিবদ্ধ করেছে। একইসাথে, ঐ ৫টি শিশুকে মৃত্যুর মুখে ফেলে যাওয়ার জন্য ইসরায়েলি সেনাবাহিনীর দায়ভার নিরূপণে আন্তর্জাতিক তদন্তের আহ্বান জানিয়েছে সংস্থাটি। অধিকৃত ফিলিস্তিনি ভূখণ্ডে জাতিসংঘের প্রাক্তন বিশেষ র‍্যাপোর্টিয়ার রিচার্ড এ. ফকের নেতৃত্বাধীন ইউরো-মেড জানিয়েছে, আইডিএফ হাসপাতালটি আক্রমণ করে ট্যাংক দিয়ে ঘিরে ফেলার পর নার্সিং স্টাফদের জোরপূর্বক বের করে দেয়। এর ফলে তিন সপ্তাহ আগেই শিশুগুলো সেখানে মৃত্যুর মুখে পড়ে ছিল। এক সাক্ষ্যে আল-নাসর শিশু হাসপাতালের পরিচালক ডাঃ মোস্তফা আল-কাহলুত জানান, তিনি সংকটাপন্ন ঐ পাঁচটি শিশুর জীবন বাঁচাতে রেড ক্রসসহ আন্তর্জাতিক সংস্থাগুলোর কাছে সাহায্য চেয়েছিলেন, কিন্তু কোনো সাড়া পাননি। ইউরো-মেড নিশ্চিত করেছে যে তিনি আসলেই কোনো উত্তর পাননি। ডাঃ মোস্তফা আল-কাহলুত আরও উল্লেখ করেন, তিনি ইসরায়েলি সেনাবাহিনীর যে কর্মকর্তা তাদের চূড়ান্তভাবে হাসপাতাল ত্যাগের নির্দেশ দিয়েছিলেন, তাকে ইনকিউবেটরে থাকা শিশুগুলোর অবস্থার কথা জানিয়েছিলেন। তিনি নিশ্চিত করেন যে, ঐ কর্মকর্তা তাকে বলেছিলেন সেনাবাহিনী পরিস্থিতি সম্পর্কে অবগত আছে এবং তারা এ বিষয়ে ব্যবস্থা নেবে।* 


আইডিএফ এতে কোনো ধরনের সম্পৃক্ততা থাকার কথা অস্বীকার করেছে। ‘কোঅর্ডিনেটর অব গভর্নমেন্ট অ্যাক্টিভিটিস ইন দ্য টেরিটরিজ’ এবং একজন চিকিৎসা কর্মকর্তার মধ্যকার একটি ফোন কলের রেকর্ডিংয়ে আইডিএফ কর্মকর্তা নিশ্চিত করেন যে, আল-নাসর থেকে রোগীদের নিয়ে আসতে অ্যাম্বুলেন্স যাবে; কিন্তু হাসপাতাল কর্মকর্তারা জানিয়েছেন, সেই অ্যাম্বুলেন্সগুলো কখনোই পৌঁছায়নি।

রেড ক্রস জানায় যে তারা গাজা উপত্যকার উত্তরাঞ্চলের হাসপাতালগুলো থেকে সরিয়ে নেওয়ার জন্য “বহু অনুরোধ” পেয়েছিল; তবে নিরাপত্তাজনিত উদ্বেগের কারণে তারা কোনো অভিযান বা সরিয়ে নেওয়ার কাজে জড়িত ছিল না এবং তাদের দলও এ ধরনের কোনো প্রতিশ্রুতি দেয়নি। সংস্থাটি মৃত শিশুদের ফুটেজকে “মর্মান্তিক ঘটনা” হিসেবেও বর্ণনা করে।

তথ্যসূত্র

বিষয়শ্রেণী:গাজা নগরীর হাসপাতাল
বিষয়শ্রেণী:১৯৬১-এ প্রতিষ্ঠিত হাসপাতাল
বিষয়শ্রেণী:Pediatric organizations